สหกรณ์สุดอั้น ขยับดอกเบี้ยหวั่นลูกค้าหนี
&nbsp;
10 ส.ค. 2554

โพสต์ทูเดย์ — สหกรณ์ออมทรัพย์ฯ จ้องขยับดอกเบี้ยตามธนาคาร เปิดศึกแย่งเงินฝาก 
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ขณะนี้ ชสอ.อยู่ระหว่างการพิจารณาปรับอัตราดอกเบี้ยเงินกู้และเงินฝากขึ้น หลังจากที่คณะกรรมการนโยบายการเงิน (กนง.) ปรับอัตราดอกเบี้ยซื้อคืนพันธบัตรอีก 0.25% ทำให้ธนาคารพาณิชย์หลายแห่งปรับอัตราดอกเบี้ยทั้งเงินกู้และเงินฝากขึ้น กดดันให้ชุมนุมสหกรณ์ออมทรัพย์ฯ ต้องพิจารณาอัตราดอกเบี้ยเงินฝากเพิ่มขึ้นตาม 
ขณะเดียวกันต้องตรึงอัตราดอกเบี้ยเงินกู้เพื่อรักษาฐานลูกค้าสหกรณ์ออมทรัพย์ฯ เนื่องจากมีธนาคารพาณิชย์หลายแห่งใช้กลยุทธ์เข้ามาขยายลูกค้าในกลุ่มสหกรณ์ออมทรัพย์ฯ มากขึ้น ซึ่งจะได้ฐานลูกค้าสมาชิกรายย่อยไปด้วย 
นอกจากนี้ ชสอ.มีการจัดทำโครงการสำรวจความต้องการสมาชิกสหกรณ์ออมทรัพย์ฯ ทุก 3 เดือน ว่ามีความต้องการเงินกู้ หรือต้องการฝากเงินจำนวนเท่าใด ระยะการกู้ฝากเท่าไหร่ ซึ่ง ชสอ.จะได้จัดแคมเปญสินเชื่อ หรือผลิตภัณฑ์ทางการเงินให้ตรงกับความต้องการสหกรณ์ (แมทชิ่ง) ซึ่งจะเป็นประโยชน์ทั้งสองฝ่าย ไม่ต้องแบกรับภาระต้นทุนทางการเงิน 
ก่อนหน้านี้ ชสอ.ได้จัดโครงการแคมเปญเงินกู้ระยะสั้นวงเงิน 4,000 ล้านบาท ดอกเบี้ย 3% คงที่ 3 เดือน ให้กู้รายละไม่เกิน 100 ล้านบาท และแคมเปญระดมเงินฝากเพิ่มอัตราดอกเบี้ยตั๋วสัญญาใช้เงินจาก 2.5% เป็น 3.75% ตั้งเป้าหมาย 3,000 ล้านบาท ซึ่งได้รับการตอบรับจากสมาชิกเป็นอย่างดี